Jó reggelt kívánok! [[A teremben lévők felállnak, és ezzel köszöntik a választópolgárok közösségét. Amikor az ülést vezető elnök helyet foglal, a teremben lévők is leülnek.]] Még egyszer jó reggelt kívánok, tisztelt képviselőtársaim. [[Közbeszólások az ellenzéki pártok soraiban, köztük: Jó reggelt! Jó reggelt kívánok!]] Boldog új esztendőt kívánok mindenkinek szeretettel. [[Dr. Vadai Ágnes: BÚÉK! Közbeszólások az ellenzéki pártok soraiban, köztük: A kollégák? Hol a Fidesz?]] Tájékoztatom önöket, hogy az ülés vezetésében Szűcs Lajos és Szabó Sándor jegyző urak lesznek a segítségemre. Köszöntöm kedves vendégeinket és mindenkit, aki figyelemmel kíséri mai ülésünket. Napirend előtti felszólalások következnek. „Elég volt!” címmel napirend előtti felszólalásra jelentkezett a Jobbik képviselőcsoportjából Jakab Péter képviselő úr. Parancsoljon, öné a szó.
Köszönöm a szót. Tisztelt Elnök Úr! Tisztelt Ház! Felteszem a klasszikus kérdést: hova tűnt Orbán Viktor? És hova tűntek a fideszes képviselők? Hát meló van, emberek! Túlóra van! És egyetlenegy fideszes politikust nem látok itt magammal szemben, holott vannak itt olyanok önök között, akik havi ötmillió forintért nem ülnek ma itt, ötmillió forintért lógnak a munkahelyükről. Ezzel önök azt üzenik, a fideszes rabszolgatartók azt üzenik, hogy a nép túlóráztatását támogatják, de a sajátjukét nem. A népet halálra dolgoztatnák, de nekik büdös a munka. Ez az egyik tanulsága a mai ülésnek. A másik tanulsága az, hogy a Fidesz eljutott a rezsimépítésben arra a szintre, amikor a fideszes képviselőket már a parlament puszta léte is irritálja - a puszta léte is. Nem akarnak bejönni dolgozni. Ők azt gondolják, hogy ha esetleg itt is kell lenni - mint ahogy legutóbb bejöttek -, akkor ez egy fideszes kocsma, ahol a fideszes haverjaikkal beszélgethetnek, kiabálhatnak, azt csinálnak, amit csak akarnak, ahol a maffiafőnök írja a házszabályt; önök így gondolják, ez a parlament önöknek. Legutóbb Magyarország maffiafőnöke a saját verőlegényeinek a gyűrűjében megbecstelenítette a magyar embereket akkor, amikor hátba szúrta őket, minden írott és íratlan szabályt lábbal tiporva keresztülverték ezen a Házon a rabszolgatörvényt meg a közigazgatási bíróságokról szóló törvényt. Azon a napon a Fidesz kimutatta a foga fehérjét, megmutatta, hogy milyen is a fideszes demokráciafelfogás, amikor bárki szavazhatott bárki helyett képviselői kártya nélkül, elfogadott napirend nélkül, szabályos ülésvezetés nélkül. Mondjuk ki, képviselőtársak, hogy azon a napon, december 12-én azok a törvények, amiket a fideszesek átvertek a Házon, nem léphetnének életbe jogállamban, és nemcsak azért, mert törvénytelenül lettek elfogadva, de legfőképp azért nem léphetnének életbe, mert a magyar nép ezeket a törvényeket nem akarja. A rabszolgatörvényt a magyarok 83 százaléka elutasítja, a fideszesek kétharmada is elutasítja. Ma ők azok a magyar dolgozók és azok a magyar diákok, akik a Fidesz szerint közönséges Soros-bérencek csak azért, mert nem akarnak rabszolgák lenni a saját hazájukban. Lassan odajutunk, hogy ebben az országban mindenki Soros-bérenc, csak még nem tud róla. De majd a tévé bemondja, tessék csak figyelni, mert a közmédia ma ennyit tud: évi 90 milliárd forintból hazudnak a magyarokról a magyaroknak. És igenis napnál világosabb, hogy akkor, amikor a fideszes közmédia olyan szintre süllyed, hogy már nemcsak rólunk, ellenzéki politikusokról hazudnak éjt nappallá téve, de hazudnak a magyar dolgozókról, hazudnak a magyar diákokról, akkor nekünk, képviselőknek nem lehetőségünk, hanem kutya kötelességünk bemenni a köztévé székházába, hogy megkérdezzük a hírigazgatót, hogy te miért hazudsz. Erre a kérdésre csak egy diktatúrában lehet az a válasz, hogy a képviselőkre fegyveres őröket küldenek, olyan fegyveres őröket, akiknek, úgy tűnik, hogy nagyobb jogköre van ma Magyarországon, mint a magyar rendőrségnek. Hát hol élünk, emberek?! Mexikóban? Mi lesz a következő lépés? Be fognak bennünket börtönözni csak azért, mert ellenzéki képviselők vagyunk? Mert diktatúrában ez szokott következni. De van egy jó hírem, a Fidesznek rossz: a nép felébredt, a nép december 12-én felébredt, és azóta, ha kell, nap mint nap beleüvölti a sokéves magyar csendbe, hogy elég volt, beleüvölti, hogy elegünk van, mert elegünk van. Sőt, nekünk, jobbikosoknak nemcsak az elmúlt nyolc évből, de az elmúlt évtizedekből is elegünk van, nemcsak a 2010 utáni, de a 2010 előtti időket sem akarjuk vissza. Nem akarunk se 2006-os gumilövedéket, se 2018-as könnygázt. Nem akarunk se 2010 előtti, se 2010 utáni multibarát, dolgozóellenes politikát. Mi azt akarjuk, olyan Magyarországot akarunk, ahol a magyar emberek meg tudnak élni a fizetésükből, ahol minőségi munkáért minőségi bér jár. Ezért tűztük napirendre a bérunió kérdését, ezért küzdöttünk a bérunióért. Csakhogy ebben a küzdelemben mi, jobbikosok egyedül vittük a zászlót. Most viszont nem vihetjük csak mi ezt a zászlót, mert akkor, amikor egy nemzetet rabszolgasorba akarnak taszítani, akkor, amikor egy elmebeteg kész lenne 30 ezüstért eladni a saját nemzetét a multiknak meg az oligarcháiknak, akkor mindenkire szükség van, ideológiáktól függetlenül mindenkire, legfőképp szükség van a szakszervezetekre, azokra a szakszervezetekre, akiktől nem azt várják el a magyar munkavállalók, hogy aláírjanak zokszó nélkül 8 százalékos minimálbér-emelést abban az évben, amikor a miniszterek bérét meg 354 százalékkal emelik meg. Olyan szakszervezetekre van szükség, amelyek, ha kell, a dolgozókért elmennek a falig vagy a falon túl is. Igenis, ha kell, jöjjön az általános sztrájk. Igenis, ha kell, álljon meg az élet az országban, hogy visszakapjuk az életünket az országunkban, mert a magyar dolgozó nem beledögleni akar a munkába, hanem meg akar végre élni belőle, és nem Orbán üldözöttjeként valahol Európában, hanem büszke magyarként a saját hazájában. Úgyhogy értük és minden magyarért, barátaim, söpörjük el ezt a rendszert! [[Közbeszólások az ellenzéki pártok soraiban, köztük: Úgy van! Így van! Orbán, takarodj! Taps az ellenzéki pártok soraiban.]]
Köszönöm szépen. Kormányválasz nem fog érkezni rá információim szerint. [[Közbeszólás az ellenzéki pártok soraiban: Gondoltuk!]] „Aktuális ügyekről” címmel ugyancsak napirend előtti felszólalásra jelentkezett a Párbeszéd-frakcióból Szabó Timea frakcióvezető asszony. Parancsoljon, öné a szó.
[[Szabó Timea egy szelfibottal a kezében feláll. A Párbeszéd, a DK és az MSZP jelen lévő képviselői, valamint független képviselők felállnak. – Többen maguk elé emelik mobiltelefonjukat.]] Én, Szabó Timea [[A Párbeszéd, a DK és az MSZP jelen lévő képviselői, valamint néhány független képviselő Szabó Timeával együtt saját nevüket mondva olvassák fel a felszólalást.]] képviselő fogadom, hogy az ellenállás céljaihoz és a magyar emberek ötpontos követeléséhez hű leszek. Elítélem az ellenzéki képviselők fizikai bántalmazását. Követelem, hogy a közmédia ne pártszolgálatot, hanem közszolgálatot teljesítsen. Követelem a fizetett kormánypropaganda betiltását. Fogadom, hogy az öt pont megvalósulásáért minden demokratikus ellenzéki erővel közösen fogok küzdeni. Fogadom, hogy minden lehetséges fórumon terjeszteni és képviselni fogom a magyar emberek öt pontját. Követeljük a rabszolgatörvény azonnali visszavonását. Követeljük a kevesebb rendőri túlórát. Követeljük a független bíróságokat. Követeljük az európai ügyészséghez való csatlakozást. Követeljük a független közmédiát. Isten engem úgy segéljen!
Köszönöm szépen. Ezzel frakcióvezető asszony befejezte? [[Szabó Timea: Befejeztem.]] Köszönöm szépen. [[A Párbeszéd, a DK és az MSZP képviselői, valamint néhány független képviselő elhagyja az üléstermet.]] Ugyancsak napirend előtti felszólalásra jelentkezett „Aktuális ügyekről” címmel Tóth Bertalan frakcióvezető, az MSZP-ből. Frakcióvezető úr elhagyja a termet, tehát nem tart igényt arra, hogy a napirend előtti felszólalása elhangozzék. Ugyancsak napirend előtti felszólalásra jelentkezett a DK-ból Vadai Ágnes képviselő asszony, szintén „Aktuális ügyeinkről” címmel. Ő is elhagyta az üléstermet, tehát nem tart igényt arra, hogy a napirend előtti felszólalása elhangozzék. [[9.10]] „Ez a nemzet elárulása” címmel napirend előtti felszólalásra jelentkezett az LMP képviselőcsoportjából Keresztes László Lóránt frakcióvezető úr. Parancsoljon, frakcióvezető úr, öné a szó.
Köszönöm szépen a szót. Tisztelt Országgyűlés! Tisztelt ellenzéki Képviselőtársaim! - akik az ülésteremben tartózkodnak. Először is engedjék meg, hogy boldog, eredményekben gazdag és a változás reményét magában hordozó esztendőt kívánjak minden magyar embernek. Egyetértek az előttem szóló képviselőtársaimmal, az előttem szóló frakciókkal, annyi különbséggel, hogy szerintem senkit nem lephetett meg, hogy a Magyar Országgyűlés kormánypárti képviselői a mai napon nem jönnek be a munkahelyükre, nem tartózkodnak az ülésteremben. Ők gyalázatos módon megszavazták ezt a rabszolgatörvényt és sok egyéb más gyalázatos törvényt, ők úgy érzik, hogy elvégezték a munkájukat, és most gyakorlatilag otthon pihennek. Távollétükkel konkrétan azt üzenik mindenkinek, azt üzenik minden magyar embernek, hogy nem érdekli őket a munkavállalók sorsa, nem érdekli őket a magyar emberek helyzete, nem érdekli az őket, hogy milyen károkat okoznak a magyar nemzetnek és a magyar társadalomnak, nem érdekli őket az a tiltakozási hullám, ami egyébként nem meglepő módon elindult a magyar közéletben és a magyar társadalomban. Ez egy szimbolikus lépés a fideszes képviselők részéről, ne csodálkozzunk rajta, nem vártunk mást tőlük, őszintén szólva. Ugyanakkor az is szimbolikus lépés, hogy az ellenzéki képviselők közösen tudtak szervezni egy parlamenti ülést, annak ellenére, hogy ahogy elhangzott: jelentős különbségek vannak az ellenzéki pártok között, óriási, áthidalhatatlan ideológiai különbségek, ugyanakkor megmutatták ezek az ellenzéki pártok, hogy ebben a fontos ügyben tudnak egy történelmi együttműködést kialakítani, és egymás mellé tudnak állni annak érdekében, hogy ezt a rabszolgatörvényt meg lehessen semmisíteni. Ez a kiállás is szimbolikus, és ez az ellenzéki kiállás azt szimbolizálja, hogy nem lehet hátrálni ebben az ügyben, ugyanis nem lehet hova hátrálni. Konkrétan Orbán Viktor és a Fidesz rárontott a nemzetre. Orbán Viktor és a Fidesz elárulta a magyar munkavállalókat, elárulta a magyar embereket, kiszolgáltatja őket a nagyvállalatok érdekeinek. Orbán Viktor gazdaságpolitikájának a lényege, amit 2010-től folyamatosan megfigyelhetünk, hogy a kiszolgáltatott, olcsó bérért dolgoztatott magyar munkaerőre próbál befektetést ösztönözni, így próbál megfelelni a multinacionális cégek érdekeinek. Ennek a politikának a hatásait láthatjuk az elmúlt nyolc évben. Több százezer ember volt kénytelen elvándorolni az országból, pontosan az e miatt a politika miatt kialakult bérválság következtében. Magyarország már a régión belül is leszakadt a bérszínvonal tekintetében. Az Európai Unión belül mára már csak Bulgáriában van nagyobb szegénység, mint Magyarországon. Ennek a politikának a következménye az a nemzeti tragédia, ami megtörtént, hogy több százezer ember volt kénytelen - nem kalandvágyból - elmenni ebből az országból, egész egyszerűen azért, mert a tisztességesen elvégzett munkája után nem élt meg a fizetéséből. És a magukat nemzetinek hazudó fideszes politikusok, akik nincsenek itt jelenleg az Országgyűlés ülésén, tagadják ezt a problémát, még vitatkozni sem hajlandóak róla. Most be kívánják vezetni ezt a rabszolgatörvényt, aminek a hatása ugyanez, csak fokozva - ez gyakorlatilag olaj a tűzre. Kialakult egy rendkívül súlyos munkaerőhiány, amit már elismert a miniszterelnök is, és ez a munkaerőhiány már olyan mélységű lett, hogy egyes ágazatokban gyakorlatilag az összeomlással fenyeget. Ez a törvény nem orvosolná a problémát még rövid távon sem, egész egyszerűen olaj lenne a tűzre, ez megnövelné az elvándorlásnak a kérdését, és olyan károkat okoz, ha ez így marad, ha jelen állapotában ez a törvény hatályos marad, aminek a hatásai beláthatatlanok. Egy kormányváltás esetén is akár egy évtized kellene ahhoz, hogy ennek a rendkívül súlyos romboló hatásait meg lehessen szüntetni. Ezért kell az ellenzéknek azt üzenni innen az Országgyűlésből is és az utcáról, mindenhonnan, hogy ez a küzdelem nem ért véget az elmúlt évben, ennek a küzdelemnek most kell elindulnia. Az ellenzéki pártoknak egymás mellé kell állni a küzdelemben, de egyetértek a képviselőtársaimmal, hogy ebben a küzdelemben az érdekképviseleteknek, a szakszervezeteknek kell az élen állni, a szakszervezeteknek kell felemelni a zászlót, és az ellenzéki pártoknak pedig - félretéve a köztünk meglévő különbségeket - oda kell állni szorosan a szakszervezetek mögé. Azt is el kell mondani, hogy ebben a küzdelemben mindenkinek a maga eszközeivel ki kell venni a részét, és mindenki a részévé kell hogy váljon ennek az ellenállásnak a maga lehetőségeinek megfelelően, bátran, erőteljesen, hangosan, de hozzáteszem, és ez rendkívül fontos: erőteljesen. Orbán Viktornak és a Fidesznek meg kell érteni, hogy a magyar emberek nem túlórázni akarnak, a magyar emberek meg akarnak élni a fizetésükből; meg akarnak élni abból a fizetésből, amit 8 órányi tisztességes munka ledolgozásával kaphatnának. Ehhez kívánunk bátorságot, küzdelmet mindenkinek, és találkozunk az utcán. Köszönöm szépen.
Köszönöm szépen, frakcióvezető úr. Ezzel a napirend előtti felszólalások végére értünk.Tisztelt Országgyűlés! Arról tájékoztatom a tisztelt Házat, hogy Székely Sándor képviselő úr 2018. december 21-én arról tájékoztatta az Országgyűlés elnökét, hogy kilépett a Demokratikus Koalíció országgyűlési képviselőcsoportjából, így a frakció létszáma nyolc főre csökkent. A képviselő úr a továbbiakban függetlenként folytatja a munkáját. Tájékoztatom önöket arról is, hogy Szél Bernadett, Hadházy Ákos, Bangóné Borbély Ildikó és Varju László képviselők bejelentést tettek mentelmi joguk megsértéséről. Ezeket megvizsgálásra az elnök úr kiadta a Mentelmi bizottságnak. Tisztelt Országgyűlés! Áder János köztársasági elnök úr államtitkári megbízatás megszűnéséről szóló átiratot küldött az Országgyűlésnek. Felkérem Szűcs Lajos jegyző urat, hogy ismertesse a köztársasági elnök úr átiratát. Parancsoljon, jegyző úr!
Kövér László úr, az Országgyűlés elnöke részére. Tisztelt Elnök Úr! Tájékoztatom az Országgyűlést, hogy az Alaptörvény 9. cikk (4) bekezdés j) pontja és a központi államigazgatási szervekről, valamint a kormány tagjai és az államtitkárok jogállásáról szóló 2010. évi XLIII. törvény 54. §-a alapján - a miniszterelnök javaslatára - megállapítottam, hogy dr. Czepek Gábornak, a Miniszterelnöki Kormányiroda államtitkárának megbízatása 2018. december 17-én megszűnt. Budapest, 2018. december 14. Üdvözlettel: Áder János
Köszönöm szépen, jegyző úr. Tisztelt Országgyűlés! Bejelentem, hogy 43 képviselő az Országgyűlésről szóló törvény 35. § (1) bekezdésében foglaltak alapján az Országgyűlés rendkívüli ülésének összehívását kezdeményezte az országgyűlési képviselők jogainak védelméről szóló H/4076. számú határozati javaslat megtárgyalása érdekében.Tisztelt Képviselőtársaim! Arról tájékoztatom önöket, hogy Kocsis Máté és Harrach Péter frakcióvezető urak levélben kezdeményezték a szavazatszámláló gépek alkalmazásával történő szavazást, és arról is tájékoztatom önöket a Fidesz és a KDNP képviselőinek írásos tájékoztatása alapján, hogy a határozatképesség helyreállítására a mai napon nem igazán látok lehetőséget, mivel a két frakció a házelnök úrnak írott levelében jelezte, hogy a mai ülésnapon nem vesz részt. Mivel a határozathozatalok időpontja adott, kérdezem a jelen lévő frakcióvezető urakat, tartsuk magunkat ahhoz, vagy pedig most… Kötelességem nekem a hiányzók listáját megállapítani. Tehát most szavazzunk… [[Közbeszólások: Szavazzunk!]] Igen. Köszönöm. A frakcióvezető urak ezzel egyetértenek. [[9.20]] Akkor tisztelettel kérem, hogy az elnöki jogkörben előterjesztett napirendi javaslatról döntsünk. [[Bana Tibor: Kell kártya a szavazáshoz? Derültség. Gyöngyösi Márton: Csak mert láttuk, hogy megy enélkül is! Derültség.]] Kérdezem a tisztelt Országgyűlést, hogy elfogadja-e a napirendi ajánlást. Kérem, hogy akkor géppel szavazzanak! [[Szavazás.]] Kimondom a határozatot: az Országgyűlés 27 igen szavazattal, ellenszavazat nélkül, 1 tartózkodás mellett nem határozatképes. Most kérem majd a hiányzók listájának a megállapítását és annak megfelelően annak a kitűzését. Az ülést bezárom. Köszönöm szépen a megjelenést mindenkinek.